انفلوانزا الخنازير (انجليزى: Swine Flu; فرنساوى: Grippe porcine) هوه مرض معدى بيجى للخنازير فى مناطق كتيره فى العالم, و بيسببه ڤيروس انفلوانزا الخنازير (انجليزى: Swine Influenza Virus (SIV)) اللى بيصيب جهاز التنفس بتاع الخنازير. الخنازير ممكن يجيلها انفلوانزا طول السنه بس فى الغالب بتزيد الحالات فى نهاية فصل الخريف و طول فصل الشتا, وهو مرض وبائى بيتنقل بسهوله, بس فى العاده مبيسببش الموت. ڤيروس انفلوانزا الخنازير قليل لما بيتنقل للبنيأدمين, و عمره مبيتنقل عن طريق اكل لحم الخنزير, و حتى لما بيتنقل, قليل لما بيسبب انفلوانزا ادميه او تظهر اى اعراض ملحوظه. رغم كده فى شوية حالات اتسجلت حصل فيها عدوى حقيقيه للبنيأدمين, و فى الاغلب بيحصل كده للناس اللى على اتصال مباشر بالحيوان (زى عمال المزارع اللى بتربى الخنازير), و سعتها بتتسمى عدوه حيوانيه (Zoonosis) و هيا حاله نادره. و الاعراض فى حالة الاصابه قريبه جداً من حالات الانفلوانزا البشريه, و هى السخونيه و التوهان و تصلب المفاصل و الترجيع و فقدان الوعى و الصداع و الكحه (و مش بالشرط كلهم), بس اقليل لو وصلت للموت.